龍角歌和崔公度伯易
作者：王令
朝代：宋

paragraphs: 嘗聞螾出軒轅丘，其長百尋圍十牛。
民驚臣愕爭論詶，帝亦謂應土德修。
賜螾傍海連十洲，俾朝食壤暮飲流。
仍命九龍狎其游，視龍有角急起羞。
亟去訴帝龍有憂，帝憐不呵許爲謀。
召一龍食繫其喉，揮萬力士乘其頭。
披肉斷角塞螾求，螾取而冠萬鬼窗。
雷號電泣竟莫捄，黿擗鼉踊弔蛟虬。
奮穴出哭勞鱔鰌，八龍怒走乞天仇。
天賜六丁皆劍矛，取螾拔角磔大幽。
下龍載帝問何由，臣攀墮髯不可留。
竟去不知天所尤，龍冤雖復骨不收。
傳流下古說易浮，我聞其語疑有由。
以龍易螾理若不，愛不知蔽似有繇。
人皆傷龍爲歎啾，我獨鄙其與禍投。
嘗聞龍德神自周，出飛于天入海休。
棄此不處與螾儔，以養就人理固偷。
果死以此嗟何仇，我来但愛遺角觩。
是非欲竟理莫搜，君學窮物功搳掊。
其說獨挽萬蠒抽，當有實論破衆廋，勉矣投以釣海鈎。